《次韵叔父黄门己丑岁除二首 其一》
宋代·苏过

坐阅星周几变迁，恒河见性但依然。求田问舍追三径，面壁灰心过九年。

早退得闲真玩岁，跏趺数息是安眠。从今甲子当须记，异日应无史赵贤。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。